MT Il-Ġurnal Uffiċjali tal-Unjoni Ewropea C 351/16

Opinjoni tal-Kumitat Ekonomiku u Soċjali Ewropew dwar “Il-kontribut tal-intraprendituri migranti fl-ekonomija tal-UE” (opinjoni fuq inizjattiva proprja)

2012/C 351/04

Relatur: is-Sinjura KING

Nhar id-19 ta’ Jannar 2012, il-Kumitat Ekonomiku u Soċjali Ewropew iddeċieda, b’konformità mal-Artikolu 29(2) tar-Regoli ta’ Proċedura tiegħu, li jħejji opinjoni fuq inizjattiva proprja dwar

Il-kontribut tal-intraprendituri migranti fl-ekonomija tal-UE

Is-Sezzjoni Speċjalizzata għax-Xogħol, l-Affarijiet Soċjali u ċ-Ċittadinanza, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-3 ta’ Settembru 2012.

Matul l-483 sessjoni plenarja tiegħu li saret fit-18 u d-19 ta’ Settembru 2012 (seduta tat-18 ta’ Settembru 2012), il-Kumitat Ekonomiku u Soċjali Ewropew adotta din l-Opinjoni b’135 vot favur, 2 voti kontra u 10 astensjonijiet.

1. Sinteżi u rakkomandazzjonijiet

1.1 F’dawn l-aħħar għaxar snin il-kontribut tal-attivitajiet intraprenditorjali tal-migranti fl-Ewropa baqa’ dejjem jiżdied. Dawn jikkontribwixxu għal tkabbir ekonomiku u impjieg, ta’ spiss billi jerġgħu jagħtu l-ħajja lil snajja’ u l-artiġjanat minsija u jipparteċipaw dejjem iktar fil-forniment ta’ prodotti u servizzi b’valur miżjud. Barra minn hekk joħolqu pont importanti mas-swieq globali u huma importanti għall-integrazzjoni tal-migranti fid-dinja tax-xogħol, joħolqu impjiegi għalihom innifishom iżda wkoll dejjem iktar għall-immigrati u l-popolazzjoni nattiva (1).

1.2 L-UE rrikonoxxiet b’mod pubbliku l-kontribut ewlieni li l-intraprendituri migranti jistgħu jagħtu għat-tkabbir sostenibbli u l-impjieg. Madankollu, huwa importanti li dan ir-rikonoxximent m’għandux jitqies f’iżolament jew separatament mill-prijoritajiet immedjati ta’ dawk li jfasslu l-politiki tal-UE. Infatti, settur intraprenditorjali tal-migranti li huwa vibranti, sostenibbli u orjentat lejn it-tkabbir għandu jkun parti mill-Istrateġija għat-Tkabbir u l-Impjiegi, is-Small Business Act, l-Istrateġija Ewropa 2020 u l-Programm COSME l-ġdid minħabba li dawn diġà qiegħdu l-importanza ta’ rata għolja ta’ tkabbir u l-valur miżjud tal-SMEs fil-qalba ta’ ekonomijia tal-UE orjentata lejn it-tkabbir sostenibbli.

1.3 L-intraprendituri migranti jtejbu wkoll l-opportunitajiet soċjali għall-migranti, joħolqu iktar tmexxija soċjali, huma mudelli ta’ eżempju fis-soċjetà, b’mod speċjali għaż-żgħażagħ, iżidu l-kunfidenza fil-persuna u jippromovu l-koeżjoni soċjali billi jagħtu ħajja ġdida lit-toroq u l-inħawi urbani.

1.4 Il-Kumitat jilqa’ l-Komunikazzjoni tal-Kummissjoni (2) li tirrikonoxxi “l-irwol importanti tal-migranti bħala imprendituri” u tiddikjara li “għandhom jissaħħu l-kreattività u l-kapaċità tagħhom li jagħmlu innovazzjonijiet”. Il-KESE jilqa’ wkoll id-dikjarazzjoni li “l-promozzjoni tal-imprenditorija transnazzjonali permezz ta’ strateġija aktar dinamika se tiffavorixxi lill-imprendituri li joperaw kemm fl-Istati Membri tal-UE kif ukoll f’pajjiżi sħab. Tali impriżi jistgħu joħolqu x-xogħol fil-pajjiżi tal-oriġini u jġibu magħhom benefiċċji kemm f’termini tal-integrazzjoni tal-migranti kif ukoll ta’ aktar kummerċ bejn il-pajjiżi”.

1.5 Billi ż-żieda fil-qgħad qed twassal sabiex il-ħolqien ta’ xogħlijiet ta’ kwalità tkun prijorità għall-UE, issa huwa aktar importanti minn qatt qabel li dawk li jfasslu l-politiki tal-UE jirrikonoxxu li n-negozji li huma sidien tagħhom migranti jirrapreżentaw valur importanti għall-ekonomija tal-UE, kemm lokalment kif ukoll dejjem iktar fis-swieq internazzjonali fejn għad hemm domanda għal prodotti u servizzi li ġejjin mill-UE. Dan jaqbel mal-istrateġija tal-Kummissjoni mmirata lejn l-għoti ta’ għajnuna lill-intrapriżi żgħar u ta’ daqs medju biex jespandu n-negozju tagħhom barra mill-UE, peress li attivitajiet internazzjonali jsaħħu t-tkabbir, iżidu l-kompetittività u jappoġġjaw is-sostenibbiltà fit-tul ta’ kumpaniji fl-UE.

1.6 Il-Kumitat jissuġġerixxi li jekk “il-kapaċità kreattiva u innovattiva” tal-intraprendituri migranti se tissaħħaħ għandhom jittieħdu miżuri speċifiċi fil-livell tal-UE, tal-Istat Membru u dak lokali. Dan sabiex tiġi eradikata d-diskriminazzjoni u jinħolqu kundizzjonijiet indaqs għal kulħadd sabiex ikunu jistgħu jikkontribwixxu għal tkabbir inklużiv u impjiegi ta’ kwalità.

1.6.1 Fil-livell tal-UE dawk li jfasslu l-politiki għandhom: — jirrikonoxxu l-potenzjal tal-intraprenditorija tal-migranti għal iktar tkabbir ekonomiku fi ħdan l-Istrateġija Ewropa 2020; — jirrikonoxxu l-potenzjal tal-intraprenditorija tal-migranti bħala forza li toħloq l-impjiegi billi tiġi inkluża fl-Istrateġija Ewropea dwar l-Impjiegi. Attwalment din l-istrateġija tiffoka biss fuq xogħol imħallas bħala mezz biex jiġu integrati l-migranti; — jirrikonoxxu l-intraprenditorija tal-migranti fil-Politika Ewropea dwar l-Integrazzjoni għall-migranti; — jiddefinixxu u jiġbru statistika affidabbli u armonizzata dwar il-kontribut ekonomiku u soċjali tal-intraprendituri migranti fl-UE kollha, flimkien mal-Eurostat u l-Istati Membri. Dan jista’ jgħin biex l-UE tfassal politiki tal-immigrazzjoni aqwa; — ikomplu jiffaċilitaw l-appoġġ pubbliku għall-intraprendituri sabiex jiżguraw li l-innovazzjoni, l-intraprenditorija u t-tkabbir tan-negozju ma jkunux affettwati b’mod negattivi minħabba li negozju vijabbli ma jkollux aċċess għal finanzjament adatt; — jintroduċu qafas għas-sensibilizzazzjoni, u t-tħeġġiġ tal-iskambju, ta’ prattika tajba fil-programmi li jibnu l-kapaċità u s-sostenibbiltà tal-intraprendituri migranti; — jiżviluppaw relazzjonijiet strateġiċi ma’ dawk il-pajjiżi ta’ oriġini li issa qed ifittxu b’mod proattiv li jinvolvu direttament il-komunitajiet tad-dijaspora tagħhom fl-UE f’attivitajiet intraprenditorjali kemm fil-pajjiż tal-oriġini kif ukoll fl-UE; — jużaw ftehimiet kummerċjali, fejn xieraq, bħala mekkaniżmu għat-tħeġġiġ ta’ attività intraprenditorjali konġunta ta’ intraprendituri migranti bbażati fl-UE u l-pajjiżi ta’ oriġini tagħhom. Dan se jagħti appoġġ l-istrateġija tal-UE sabiex jiġu megħjuna l-intrapriżi żgħar u ta’ daqs medju biex jespandu n-negozju tagħhom barra l-UE.

1.6.2 L-Istati Membri tal-UE għandhom: — jirrikonoxxu u jippromovu l-intraprenditorija tal-migranti bħala parti mill-politiki tal-integrazzjoni usa’; — jirrevedu l-qafas regolatorju u strutturali għat-twaqqif tan-negozji inġenerali, billi jnaqqsu r-rekwiżiti amministrattivi mhux neċessarji li jistgħu jkunu ostakli biex wieħed jibda negozju; — jimminimizzaw ir-riskju tal-immigrazzjoni illegali u b’mod partikolari l-impjieg illegali billi jimplimentaw id-Direttiva 2009/52/KE (3) tal-Parlament Ewropew u tal-Kunsill tat-18 ta’ Ġunju 2009. L-Artikolu 14 ta’ din id-Direttiva tesiġi li l-Istati Membri “għandhom jiżguraw li jsiru spezzjonijiet effettivi u adegwati fit-territorju tagħhom”; — jgħinu sabiex jiżdiedu r-rati fit-tul tal-impjieg billi jipprovdu aktar appoġġ għal negozji eżistenti tal-migranti, b’mod speċjali dawk immexxija minn nisa u miż-żgħażagħ, sabiex dawn in-negozji jsiru iktar sostenibbli; — jagħtu spinta lis-sensibilizzazzjoni u jsaħħu l-kapaċitajiet tal-organizzazzjonijiet intermedjarji, bħall-assoċjazzjonijiet kummerċjali, il-kmamar tal-kummerċ u l-kooperattivi, sabiex ikunu jistgħu jappoġġjaw dawn in-negozji biex jissodisfaw ir-rekwiżiti legali bħar-regoli tax-xogħol u dawk fiskali.

1.6.3 L-awtoritajiet lokali u s-soċjetà ċivili, inklużi l-imsieħba soċjali, għandhom: — ikomplu programmi li jżidu l-kapital uman u soċjali tal-intraprendituri migranti billi jipprovdu bosta servizzi, bħal pariri u informazzjoni, taħriġ, netwerking u mentoring; — joħolqu jew iżidu opportunitajiet għall-intraprendituri migranti, billi jtejbu l-aċċess tal-organizzazzjonijiet tagħhom għal organizzazzjonijiet ta’ natura ġenerali; — iżidu s-sostenibbiltà tan-negozji tal-migranti. Għandha tingħata iktar attenzjoni lil intrapriżi eżistenti tal-migranti, speċjalment dawk f’setturi ta’ valur għoli, minflok jiffukaw biss fuq dawk li għadhom jibdew; — l-aċċess għall-kreditu huwa kwistjoni importanti ħafna għall-intraprenditorija, u għaldaqstant għandhom jitwaqqfu iżjed programmi sabiex jiżdied il-kapital finanzjarju tal-intraprendituri migranti, billi: — iġibuhom konxji mis-sorsi ta’ finanzjament — jipprovdulhom taħriġ speċifiku — iżidu l-għarfien, il-kompetenzi u l-fehim tal-istituzzjonijiet ta’ kreditu dwar dan il-grupp speċifiku ta’ klijenti tagħhom.

2. Kummenti ġenerali

2.1 L-Ewropa qed tiffaċċja tibdil demografiku importanti: tnaqqis evidenti fil-popolazzjoni f’bosta reġjuni, it-tranżizzjoni lejn popolazzjoni iktar anzjana u rati ta’ twelid baxxi. Madankollu, il-popolazzjoni globali fl-UE żdiedet b’madwar 2 miljun persuna kull sena bejn l-2004 u l-2008, l-iktar minħabba l-migrazzjoni netta. Il-migranti kkontribwixxew b’bosta modi għat-tkabbir ekonomiku tal-pajjiżi riċevituri billi ġabu magħhom ħiliet u talenti ġodda, għenew sabiex jitnaqqas in-nuqqas ta’ ħaddiema u bħala intraprendituri ħolqu intrapriżi u negozji ġodda.

2.2 Il-kontribut tal-migranti lill-ekonomija permezz tal-ħolqien dirett ta’ negozji ġodda huwa aspett li ma ngħatax daqstant attenzjoni. Din l-Opinjoni se tespandi fuq l-għarfien eżistenti tal-intraprenditorija tal-migranti u se tagħmel rakkomandazzjonijiet sabiex jitħaddan u jiġi rikonoxxut is-suċċess tal-intrapriżi tal-migranti u jissaħħaħ iktar il-kontribut tagħhom lejn it-tkabbir ekonomiku.

2.3 Li jitqabblu l-intraprenditorija u l-ħolqien ta’ impjiegi mill-migranti fil-pajjiżi kollha tal-UE hi ta’ sfida minħabba bosta sorsi ta’ data differenti disponibbli għal pajjiżi differenti u n-nuqqas ta’ definizzjoni bi qbil fil-livell internazzjonali ta’ x’inhu intraprenditur migrant.

2.4 Dan id-dokument hu bbażat l-iktar fuq il-preżentazzjonijiet mogħtija waqt is-seduta tal-24 ta’ Novembru 2011 tal-Grupp ta’ Studju Permanenti tal-KESE dwar l-Immigrazzjoni u l-Integrazzjoni dwar il-kontribut tal-intraprendituri migranti lill-ekonomija tal-UE (4).

2.5 Intraprenditur migrant hu definit bħala intraprenditur li twieled barra l-UE u “li jfittex li jiġġenera valur permezz tal-ħolqien jew espansjoni tal-attività ekonomika” (5). L-intraprenditur jista’ jkun ħaddiem għal rasu, jiġifieri jimpjegaw lilhom innifishom, jew jimpjegaw persunal (6).

2.6 Din l-Opinjoni tikkonċentra fuq l-intraprendituri li jaħdmu għal rashom u li jużaw data tal-istħarriġ dwar il-forza tax-xogħol sabiex isir tqabbil bejn l-Istati Membri u bejn intraprendituri migranti u intraprendituri nattivi. Barra minn hekk, l-analiżi tikkonċentra fuq intraprendituri mhux relatati mal-agrikoltura, minħabba li din hi n-norma applikata għar-riċerka dwar l-intraprenditorija.

3. Karatteristiċi tal-intraprendituri migranti

3.1 Il-migranti huma iktar intraprenditorjali

3.1.1 L-istħarriġ tal-UE dwar is-suq tax-xogħol (7) juri li t-tendenza tal-intraprenditorija tal-migranti tvarja madwar l-UE, bis-sehem tal-intraprendituri migranti fl-impjieg totali jkun bejn 1,5 u 2,9 punti perċentwali ogħla min-nattvi fir-Renju Unit, fi Franza, fil-Belġju, fid-Danimarka u fl-Isvezja. Madankollu hemm sehem iktar baxx ta’ intraprendituri migranti meta mqabbel man-nattivi fil-Portugall, fi Spanja, fl-Italja, fil-Greċja, fl-Irlanda, fil-Ġermanja u fl-Awstrija.

3.1.2 Reġjonalment hemm rata globali ogħla ta’ impjieg indipendenti (nattivi u migranti) fin-Nofsinhar tal-Ewropa u fiċ-ċentru u fil-Lvant tal-Ewropa. Madankollu, fiċ-ċentru u fil-Lvant tal-Ewropa t-tendenza hi li l-migranti jkollhom propensità ogħla min-nattivi lejn l-impjieg indipendenti, filwaqt li l-kuntrarju jista’ jingħad fin-Nofsinhar tal-Ewropa.

3.1.3 Din ir-rappreżentanza żejda ta’ migranti fl-impjieg indipendenti fil-Polonja, fir-Repubblika Slovakka, fir-Repubblika Ċeka u fl-Ungerija hija parzjalment minħabba r-regolamenti tal-viża li huma relattivament flessibbli għall-intraprendituri migranti u s-sitwazzjoni tal-impjieg f’dawn il-pajjiżi. Ir-rati iktar baxxi ta’ intraprenditorija tal-migranti fil-Pajjiżi tan-Nofinshar tal-Ewropa jistgħu jkunu konsegwenza tal-fatt li l-migranti f’dawn il-pajjiżi forsi għad ma kellhomx biżżejjed ħin sabiex jiġbru l-kapital uman, fiżiku u soċjali meħtieġ sabiex jiftħu negozju, peress li jistgħu ma jkunux midħla tal-lingwa nattiva, jew jiltaqgħu ma’ problemi biex il-kwalifiki tagħhom jiġu rikonoxxuti.

3.1.4 Id-data dwar in-numru ta’ intraprendituri ġodda f’sena partikolari tissuġġerixxi wkoll li hemm it-tendenza li l-migranti jkunu iktar intraprenditorjali min-nattivi. Matul il-perjodu 1998-2008, il-medja annwali ta’ intraprendituri migranti ġodda rdoppja fil-Ġermanja (għal iktar minn 100 000 fis-sena) u fir-Renju Unit (għal kważi 90 000 fis-sena). Fi Spanja u fl-Italja l-medja annwali żdiedet b’sitt darbiet (għal iktar minn 75 000 fis-sena) u tmien darbiet (għal 46 000) rispettivament. Fi Franza kien hemm żieda żgħira (għal 35 000) tul l-istess perjodu (8).

3.1.5 Barra minn hekk, il-migranti huma iktar intraprenditorjali f’termini relattivi meta mqabbla mal-popolazzjoni tagħhom milli huma n-nattivi. Pereżempju fir-Renju Unit, filwaqt li l-migranti jagħmlu 8 % mill-popolazzjoni tar-Renju Unit, għandhom sjieda ta’ madwar 12 % mill-SMEs kollha tar-Renju Unit.

3.1.6 Din id-data hija konsistenti ma’ studju reċenti li sar fl-Istati Uniti li juri li s-sehem tal-immigranti fl-ammont ta’ sidien ta’ negozji żgħar huwa 18 %, meta mqabbel mal-proporzjon tagħhom tal-popolazzjoni kollha li huwa 13 % u tal-forza tax-xogħol, jiġifieri 16 % (9).

3.2 Is-sostenibbiltà tan-negozji tal-migranti

3.2.1 Filwaqt li t-tranżizzjonijiet fl-intraprenditorija minn sena għall-oħra huma ogħla fost il-migranti, it-tranżizzjonijiet ’l barra mill-intraprenditorija huma ogħla wkoll. Din ir-rata iktar baxxa ta’ sopravivenza tista’ tindika li l-impjieg indipendenti huwa mekkaniżmu ta’ tranżizzjoni lejn impjieg b’paga jew tista’ tindika rata ogħla ta’ falliment tal-intrapriżi tal-migranti. Pereżempju, fi Franza, 40 % biss mill-intrapriżi bi sjieda ta’ ċittadini barranin kienu qed joperaw ħames snin wara l-ħolqien tagħhom meta mqabbel ma’ 54 % għaċ-ċittadini Franċiżi (10). L-istudju tal-OECD (11) sab li anke wara l-ivverifikar tal-kwalifiki, l-esperjenza u fatturi oħra. in-negozji tal-migranti huma 27 % inqas probabbli li jissoppravivu meta mqabbla man-negozji nattivi.

3.3 Setturi ta’ valur għoli

3.3.1 Il-firxa ta’ attivitajiet li l-intraprendituri migranti jwettqu fil-pajjiżi ospitanti tagħhom hi wiesgħa daqs tan-nattivi. Din it-trasformazzjoni, min-negozji li jaqdu l-iktar lill-popolazzjonijiet milli t-territorji etniċi tagħhom, hi parzjalment dovuta għall-kisba edukattiva dejjem ikbar ta’ bosta migranti, kif ukoll bidliet fl-istrutturi ekonomiċi ta’ soċjetajiet postindustrijali.

3.3.2 Fl-Ewropa, għalkemm proporzjon kbir ta’ intraprendituri barranin jaħdmu f’setturi li tradizzjonalment huma iktar assoċjati ma’ negozji tal-migranti (jiġifieri l-kummerċ bil-grossa u bl-imnut), bosta jaħdmu barra s-setturi kummerċjali tradizzjonalment etniċi, bi kważi 18 % tal-intraprendituri migranti fis-settur tal-kostruzzjoni; madwar 8 % fis-settur professjonali, xjentifiku u tekniku; madwar 6 % fil-manifattura u 6 % oħra fis-saħħa tal-bniedem u l-ħidma soċjali.

3.4 Profil

3.4.1 Il-profil ġenerali tal-intraprendituri migranti u tal-post hu simili fis-sens li t-tendenza hi li jkollhom bosta ħiliet u jkunu maskili, b’iktar minn tliet kwarti ’l fuq minn 35 sena. L-intraprendituri migranti u nattivi normalment huma ixjeħ mill-ħaddiema b’paga u salarjati. Dan ir-riżultat jista’ jiġi spjegat mill-ħtieġa li jiġi akkumulat biżżejjed kapital soċjali u fiżiku, kif ukoll esperjenza, qabel ikun jista’ jinfetaħ negozju.

3.4.2 L-intraprendituri migranti għandhom medja ogħla ta’ livell tal-edukazzjoni mill-kontropartijiet nattivi tagħhom b’madwar 30 % - 40 % tal-intraprendituri migranti jkollhom edukazzjoni terzjarja.

3.4.3 Kważi żewġ terzi tal-intraprendituri migranti ilhom iktar minn għaxar snin fil-pajjiż riċevitur meta mqabbel ma’ iktar minn 50 % mill-migranti li jaqilgħu paga.

3.4.4 Il-migranti minn reġjuni ta’ oriġini differenti għandhom propensitajiet differenti sabiex isiru intraprendituri, u l-migranti Asjatiċi għandhom l-ogħla propensità filwaqt li l-migranti mill-Amerika Latina u l-Afrika l-iktar baxxa. Id-differenzi fl-edukazzjoni u l-ġid akkumulat jistgħu jispjegaw parti importanti tad-differenzi fl-imġiba intraprenditorjali bejn il-gruppi tal-migranti. Spjegazzjoni addizzjonali hi li tradizzjonalment xi pajjiżi ta’ oriġini għandhom sehem ogħla ta’ intraprendituri fl-ekonomiji tagħhom, u l-individwi li jemigraw minn tali pajjiżi huma iktar probabbli li jistabbilixxu negozju fil-pajjiż riċevitur.

3.4.4.1 Għandu jiġi nnutat li l-esperjenza tal-migrant skont ir-reġjun ta’ oriġini mhix omoġenea. Pereżempju, ċifri mir-Renju Unit jindikaw li jekk ir-rati ta’ impjieg tal-komunità ta’ migranti mill-Pakistan jaqblu ma’ dawk tal-kontropartijiet tagħhom Indjani, il-proporzjon ta’ ħaddiema irġiel u nisa f’dan il-grupp jogħla b’24 % u 136 % rispettivament, żieda ta’ madwar 96 000 persuna li qed jaħdmu.

4. Il-kuntest tal-UE

4.1 Il-Programm ta’ Stokkolma jistabbilixxi l-aġenda għall-azzjonijiet tal-Unjoni Ewropea fil-qasam tal-Ġustizzja u l-Affarijiet Interni għall-perjodu 2010-2014; wieħed mill-aspetti hu l-integrazzjoni b’suċċess ta’ migranti sabiex jissaħħu l-valuri demokratiċi u l-koeżjoni soċjali, u sabiex jiġi promoss id-djalogu interkulturali fil-livelli kollha.

4.2 B’baġit ta’ EUR 825 miljun għall-perjodu 2007-13, il-Fond Ewropew għall-Integrazzjoni jappoġġja inizjattivi nazzjonali u tal-UE li jiffaċilitaw l-integrazzjoni ta’ immigranti mhux mill-UE fis-soċjetajiet Ewropej u jinkludi proġetti fil-qasam tal-intraprenditorija tal-migranti u l-edukazzjoni tal-intraprenditorija għall-migranti (12).

4.3 Il-Komunikazzjoni tal-Kummissjoni “Aġenda Ewropea għall-Integrazzjoni ta’ Persuni bin-Nazzjonalità ta’ Pajjiżi Terzi” (13) tirrikonoxxi r-rwol importanti tal-intraprendituri migranti, iżda l-potenzjal tagħhom li jikkontribwixxu għal tkabbir sostenibbli u impjiegi hu assenti mill-inizjattivi prinċipali Ewropej bħall-Istrateġija Ewropa 2020.

4.4 Il-Pakkett tal-Impjiegi tal-UE jiffoka fuq xogħol imħallas bħala mezz biex jiġu integrati l-migranti. Madankollu, jeskludi r-rwol tal-intraprendituri migranti, li jistgħu jikkontribwixxu għall-ħolqien ta’ impjiegi ta’ kwalità u sostenibbli u jiffaċilitaw l-inklużjoni ekonomika u soċjali ta’ ċittadini migranti u nattivi.

4.5 Dawk li jfasslu l-politiki tal-UE għandhom jinkludu b’mod attiv u konsistenti l-intraprenditorija tal-migranti bħala parti mill-istrateġiji tal-UE. Barra minn hekk, ir-rwol tal-intraprendituri migranti fl-istrateġija ta’ integrazzjoni għall-migranti għandu jiġi rikonoxxut u appoġġjat ukoll.

5. Il-kontribut tal-intraprendituri migranti

5.1 Is-suq tax-xogħol

5.1.1 L-Istħarriġ tal-UE dwar is-Suq tax-Xogħol (1998-2008) jenfasizza l-kontribut pożittiv tal-intraprendituri migranti għax-xogħol, anke jekk bosta intraprendituri (nattivi u migranti) jimpjegaw lilhom innifishom biss.

5.1.2 Dawn joħolqu medja ta’ bejn 1,4 u 2,1 impjieg addizzjonali. Madankollu, it-tqabbil mal-intraprendituri nattivi jissuġġerixxi li relattivament l-intraprendituri migranti joħolqu inqas impjiegi. L-eċċezzjonijiet għal din l-osservazzjoni ġenerali huma r-Repubblika Ċeka, l-Ungerija, ir-Repubblika Slovakka u r-Renju Unit, fejn l-intraprendituri migranti jidher li joħolqu iktar impjiegi mill-intraprendituri nattivi.

5.1.3 Dan il-kontribut lix-xogħol inġenerali qiegħed jikber dejjem iktar maż-żmien. Mill-1998 sal-2008, in-numru ta’ individwi impjegati minn intraprendituri migranti żdied fi Spanja, l-Italja, l-Awstrija, il-Ġermanja u l-Pajjiżi l-Baxxi, filwaqt li fir-Renju Unit u Franza l-kontribut għall-impjieg kien għoli b’mod konsistenti. Pereżempju, kemm fl-2007 kif ukoll fl-2008, annwalment l-intraprendituri migranti impjegaw iktar minn 750 000 individwu fil-Ġermanja, madwar nofs miljun fir-Renju Unit u Spanja, kważi 400 000 fi Franza u madwar 300 000 fl-Italja.

5.1.4 F’termini relattivi, dan il-kontribut għall-impjieg hu ekwivalenti għal bejn 1,5-3 % tat-total tal-forza tax-xogħol impjegata. Il-pajjiżi fejn il-migranti jikkontribwixxu l-iktar għall-impjiegi globali huma l-Lussemburgu (8,5 %) u l-Irlanda (4,9 %). Filwaqt li l-limitazzjonijiet tad-data ma jippermettulniex nistabbilixxu jekk il-migranti jimpjegawx l-iktar migranti oħra jew le, xi studji wrew li l-migranti jimpjegaw ukoll nattivi kif ukoll migranti oħra.

5.2 L-ekonomija

5.2.1 Il-kontributi tal-intraprendituri migranti mhumiex limitati għall-ħolqien tal-impjiegi, iżda jikkontribwixxu wkoll għat-tkabbir ekonomiku globali tal-pajjiż riċevitur. Huwa diffiċli ħafna li tinġabar evidenza empirika fir-rigward tal-kontribuzzjoni reali lill-ekonomija tal-UE. Madankollu hemm data mir-Renju Unit li turi li l-kontribuzzjoni tagħhom hija stmata li tilħaq GBP 25 biljun għall-ekonomija tar-Renju Unit kull sena – 6 % tat-total ta’ Valur Gross Miżjud tal-SMEs (GBP 430 biljun fl-2007) (14).

5.2.2 Dan jitqabbel ma’ studju fl-Istati Uniti li juri li negozji żgħar fejn l-immigranti huma n-nofs jew iżjed tas-sidien jikkontribwixxu USD 776 biljun fis-sena – 13 % tat-total tan-negozji ż-żgħar (USD 6 triljun fl-2007).

5.2.3 Indikazzjoni oħra hija d-data minn Franza li turi li fl-2009, l-immigranti fi Franza rċevew EUR 47,9 biljun mill-istat Franċiż (sigurtà soċjali, djar, edukazzjoni, eċċ.) iżda taw kontribuzzjoni ta’ EUR 60,3 biljun. Fi kliem ieħor, l-immigranti taw kontribuzzjoni ta’ EUR 12,4 biljun netti lill-finanzi pubbliċi (15).

5.2.4 Il-KESE jemmen li l-kontribuzzjoni tal-UE tista’ tkun ogħla jekk l-intraprendituri migranti li jaħdmu fl-ekonomija informali jingħataw l-appoġġ meħtieġ biex jagħmlu t-tranżizzjoni għall-ekonomija formali.

5.3 Il-kummerċ

5.3.1 Hemm ukoll evidenza li l-intraprendituri migranti jgħinu fil-ħolqien ta’ opportunitajiet kummerċjali għall-pajjiż riċevitur billi jnaqqsu l-ispejjeż ta’ tranżazzjonijiet relatati mal-kummerċ mal-pajjiż ta’ oriġini tagħhom, permezz tal-użu tan-netwerks ta’ kuntatt tagħhom u l-għarfien dwar is-swieq fil-pajjiżi ta’ oriġini tagħhom. Pereżempju fl-Isvezja 22 % tan-negozji bi sjieda barranija jimmiraw il-prodotti u s-servizzi tagħhom, tal-inqas parzjalment, lejn is-suq internazzjonali, meta mqabbla mal-15 % ta’ negozji bi sjieda nattiva (16). Intwera wkoll li żieda ta’ 10 % fl-istokk tal-migranti fl-Isvezja ġiet assoċjata ma’ żieda ta’ 6 % fl-esportazzjonijiet u żieda ta’ 9 % fl-importazzjonijiet fuq bażi medja (17). Din is-sejba tissuġġerixxi li l-migranti jista’ jkollhom rwol importanti bħala faċilitaturi ta’ kummerċ barrani billi jitnaqqsu ostakli kummerċjali impliċiti mal-pajjiżi ta’ oriġini tagħhom.

5.3.2 Eżempju ieħor huwa r-Renju Unit. L-intraprendituri migranti jipprovdu aċċess dirett għal komunità tad-dijaspora tagħhom li qed tikber, b’introjtu disponibbli stmat iktar minn EUR 30 miljun, kif ukoll il-ftuħ ta’ opportunitajiet kummerċjali ġodda fis-swieq globali, bħall-Indja, iċ-Ċina u pajjiżi fl-Afrika, il-Karibew u l-Amerika Latina.

5.4 Għandu jiġi nnutat li l-intraprenditorija tal-migranti mhix biss dwar il-ħolqien tal-impjiegi u l-ekonomija. Tista’ ttejjeb l-opportunitajiet soċjali għall-migranti, toħloq iktar tmexxija soċjali, iżżid il-kunfidenza fil-persuna u tippromovi l-koeżjoni soċjali fost iċ-ċittadini billi jagħtu ħajja ġdida lit-toroq u l-viċinat.

Brussell, 18 ta’ Settembru 2012. Il-President tal-Kumitat Ekonomiku u Soċjali Ewropew Staffan NILSSON

(1) Rath, J., Eurofound (2011), “Promoting ethnic entrepreneurship in European cities”, Uffiċċju tal-Pubblikazzjonijiet tal-Unjoni Ewropea, il-Lussemburgu.

(2) “Aġenda Ewropea għall-Integrazzjoni ta’ Persuni bin-Nazzjonalità ta’ Pajjiżi Terzi” – COM(2011) 455 final u SEC(2011) 957 final.

(3) http://eur-lex.europa.eu/LexUriServ/LexUriServ.do?uri=OJ:L:2009:168:0024:0032:MT:PDF.

(4) http://www.eesc.europa.eu/?i=portal.en.events-and-activities-migrant-entrepreneurs-contribution-present.

(5) Definizzjoni stabbilita ta’ intraprenditur mill-OECD, OECD, 2008.

(6) Rath, J., Eurofound (2011), “Promoting ethnic entrepreneurship in European cities”, Uffiċċju tal-Pubblikazzjonijiet tal-Unjoni Ewropea, il-Lussemburgu.

(7) http://epp.eurostat.ec.europa.eu/portal/page/portal/employment_unemployment_lfs/data/database.

(8) Link għall-istatistika: http://dx.doi.org/10.1787/888932442104.

(9) http://www.fiscalpolicy.org/immigrant-small-business-owners-FPI-20120614.pdf.

(10) Breem, Y. (2009), “Les entreprises créées en 2002 par des ressortissants des pays tiers: de plus grandes difficultés à survivre”, Infos Migrations, No. 13, Département des statistiques, des études et de la documentation (DSED), Ministère de l’Immigration, de l’Intégration, de l’Identité nationale et du Développement solidaire.”

(11) Miftuħ għan-Negozju: l-Intraprenditorija tal-Immigranti fil-Pajjiżi tal-OECD, 2010.

(12) http://ec.europa.eu/dgs/home-affairs/financing/fundings/migration-asylum-borders/integration-fund/index_en.htm.

(13) COM(2011) 455 final u SEC(2011) 957 final.

(14) http://www.bis.gov.uk/assets/biscore/enterprise/docs/b/11-515-bigger-better-business-helping-small-firms.

(15) http://www.europeanvoice.com/article/imported/time-to-value-migrants-contribution/74527.aspx

(16) Aġenzija Svediża għall-Ekonomija u t-Tkabbir Reġjonali (2007).

(17) Hatzigeorgiou fl-OECD (2010).